UREKA พุ่งกระฉูด 24% รับบอร์ดไฟเขียวเข้าลงทุน “บีเอส มายโค ไบโอเทค” คาดดันรายได้โตแกร่ง
UREKA พุ่งกระฉูด 24% รับบอร์ดไฟเขียวเข้าลงทุน "บีเอส มายโค ไบโอเทค" คาดดันรายได้โตแกร่ง โดย ณ เวลา 14.54 น. ราคาอยู่ที่ 1.33 บาท บวก 0.26 บาท หรือ 24.30% สูงสุดที่ 1.37 บาท ต่ำสุดที่ 1.03 บาท ด้วยมูลค่าซื้อขาย 6.86 ล้านบาท
18 มิ.ย. 2562

ผู้สื่อข่าวรายงานว่า ราคาหุ้น บริษัท ยูเรกา ดีไซน์ จำกัด (มหาชน) หรือ UREKA ล่าสุด ณ เวลา 14.54 น. อยู่ที่ 1.33 บาท บวก 0.26 บาท หรือ 24.30% สูงสุดที่ 1.37 บาท ต่ำสุดที่ 1.03 บาท ด้วยมูลค่าซื้อขาย 6.86 ล้านบาท

นายลิศพัทธ์ ใคร่ครวญ กรรมการ UREKA เปิดเผยว่า เมื่อวันที่ 11 มิถุนายน 2562 ที่ผ่านมา คณะกรรมการบริษัทฯ มีมติอนุมัติเข้าลงทุนใน บริษัท บีเอส มายโค ไบโอเทค จำกัด ซึ่งดำเนินธุรกิจเกี่ยวกับนวัตกรรมผลิตสารชีวภัณฑ์เพื่อกำจัดผักตบชวา และได้ผ่านการวิจัยและพัฒนาเรียบร้อยแล้ว มูลค่าลงทุน 50 ล้านบาท โดยปัจจุบันบริษัทฯดังกล่าว อยู่ระหว่างการก่อสร้างโรงงานไปแล้วกว่า 60% ในอำเภอกำแพงแสน จังหวัดนครปฐม คาดว่าจะแล้วเสร็จภายในไตรมาส 3/62
“การเข้าลงทุนบริษัทดังกล่าวถือว่าเป็นโอกาสทางการลงทุน ซึ่งคาดว่าจะมีส่วนสำคัญในการผลักดันรายได้ของบริษัทฯให้ขยายตัวได้ตามเป้าหมาย คือการเพิ่มสัดส่วนของลูกค้าภาครัฐ”
โดยที่ผ่านมาสัดส่วนรายได้ของ UREKA กระจุกตัวในกลุ่มลูกค้าเอกชน ทำให้ธุรกิจมีความผันผวนตามภาวะเศรษฐกิจ การเข้าลงทุนใน บริษัท บีเอส มายโค ไบโอเทค จำกัด ถือเป็นจุดเริ่มต้นของการขยายฐานงานภาครัฐ ซึ่งมั่นใจว่าจะช่วยผลักดันผลการดำเนินงาน ของบริษัทฯเติบโตได้อีก ทั้งยังเป็นการกระจายความเสี่ยงของธุรกิจอีกทางหนึ่ง
 